Borup, 31. maj 2023

CF

Til: Køge Kommune

att.: Carsten Christiansen

**Vedr. nyt produktionsvandværk**

Tak for godt møde 23. maj 2023, hvor vi præsenterede ideer om igangsætning af analyse for fremtidssikring af vandforsyning mellem Ejby, Lyngen og Borup vandværker.

Et fælles produktionsvandværk mellem de tre ovennævnte vandværker vil have en oppumpet mængde på 900.000 m3/år. Skulle Bjæverskov og de omkringliggende små vandværker med tiden ønske at få leveret vand fra det fremtidige produktionsvandværk, så er der behov for en kapacitet på 1.300.000 m3/år. Derfor baseres behov for boringer og spildevandstilladelse på 1.300.000 m3/år.

Det blev på mødet aftalt at vi sender:

1. Oversigt over hvilket område vi optimalt kan placere nyt produktionsanlæg.
2. Behov for vandindvinding.
3. Spildevand.

Ad. 1. Der er vedhæftet kort (bilag 1) hvor ideelt område for placering er markeret. Område ved Dalbyvej mellem Ejby og Borup er ideelt på grund af nærhed til boringer, højde i terræn og placering mellem Ejby og Borup.

Ad. 2. Tilgang til rent grundvand er en forudsætning for fælles fremtidssikret vandforsyning. I dag er der konstateret forurening i en eller flere af boringer hos Ejby og Lyngen. Der er vedhæftet kort (bilag 2) som viser område, hvor vandindvinding ønskes i fremtiden. Både eksisterende boringer og nye boringer vil være indenfor det markerede område. Bilag 3 viser at ydelsen på eksisterende boringer indenfor det markerede område er ca. 810.000 m2/år. Det er mindre end behovet for de tre vandværker i dag på 900.000 m3/år plus bufferkapacitet. Derfor vil der fra starten være behov for to nye boringer enten ved Svenstrup eller i Dalby Skov. Desuden vil det være ønskeligt at der er mulighed for at pumpe mere end de 112.500 m3/år i eksisterende boring ved Harekær i Ejby.

I bilag 3 er der vist de muligheder vi ser for nye boringer, når øvrige nabovandværker med tiden måtte ønske at være med i et fælles produktionsvandværk.

Det skal bemærkes, at den samlede oppumpede mængde vand ikke vil ændres ved etablering af et fælles produktionsvandværk. Det er udelukkende et spørgsmål om hvilke boringer der skal levere råvand.

Ad. 3. En del af en fremtidssikret forsyning er blødgøring af vandet. Der er tilladelse til udledning af spildevand fra kalkreduktion med CARIX-teknologi ved en produktion af 500.000 m3/år. Der er behov for tilladelse til udledning af spildevand fra produktion af 1.300.000 m3/år svarende til 52.000 m3/år (4% af 1.300.000 m3/år).

Sammensætning af spildevand og udledningspunkt vil være som i nuværende godkendelse.